ಚಿಕಿತ್ಸೆ ವೇಳೆ ರೆಸ್ಟ್ ಮಾಡಿ ಎಂದ ವೈದ್ಯರನ್ನೇ ನಗೆಗಡಲಲ್ಲಿ ತೇಲಿಸಿದ್ದರಂತೆ ಸಿಎಂ ಬೆಂಗಳೂರು: ಸಿಎಂ ಬಿ.ಎಸ್. ಯಡಿಯೂರಪ್ಪ ಅಂತೂ ಇಂತೂ ಆಸ್ಪತ್ರೆಯಿಂದ ಡಿಸ್ಚಾರ್ಜ್ ಆಗಿ ಮನೆ ಸೇರಿದ್ದಾರೆ. ಸದ್ಯ ಹೋಂ ಕ್ವಾರಂಟೀನ್ಗೆ ಒಳಗಾಗಿರುವ ಬಿಎಸ್ವೈ ಆಸ್ಪತ್ರೆಯಲ್ಲಿದ್ದಾಗ ವೈದ್ಯರನ್ನೇ ನಗೆಗಡಲಲ್ಲಿ ತೇಲಿಸುತ್ತಿದ್ದರಂತೆ. ಯಡಿಯೂರಪ್ಪ ಯಾವಾಗಲೂ ಗಂಭೀರವದನರಾಗಿರ್ತಾರೆ ಅನ್ನೋ ಮಾತು ಆಗಾಗ್ಗೆ ಕೇಳಿಬರುತ್ತಿರುತ್ತದೆ. ಇದೇ ಕಾರಣಕ್ಕೆ ಸಿಎಂ ಜೊತೆ ಹೆಚ್ಚು ಸಲುಗೆಯಿಂದ ಮಾತನಾಡಲು ಆಸ್ಪತ್ರೆಯ ಕೆಲ ವೈದ್ಯರೂ ಹಿಂಜರಿದಿದ್ದರಂತೆ. ವೈದ್ಯರು ಸಿಎಂ ಬಳಿ ಬಂದಾಗ ತಪಾಸಣೆ ಮಾಡಿದ ನಂತರ ಹೇಳಬೇಕಾದ್ದಷ್ಟನ್ನೇ ಹೇಳಿ ಹೆಚ್ಚು ಮಾತಾಡದೇ ಹೋಗುತ್ತಿದ್ದರಂತೆ. ಎರಡನೇ ದಿನ ಬಂದ ವೈದ್ಯರು ಎಲ್ಲ ತಪಾಸಣೆ ಮುಗಿದ ನಂತರ ಯಡಿಯೂರಪ್ಪನವರನ್ನು ಕುರಿತು ನೀವಿಲ್ಲಿ ಸಾಧ್ಯವಾದಷ್ಟು ರಿಲ್ಯಾಕ್ಸ್ ಆಗಿರಿ, ನಿಮಗೆ ಖುಷಿ ನೀಡುವಂಥದ್ದನ್ನು ನೋಡಿ, ಓದಿ. ನಿರುಮ್ಮಳವಾಗಿ ಉಸಿರಾಡಿ, ಹೊರಗಿನದ್ದು ಏನೂ ಯೋಚನೆ ಮಾಡಬೇಡಿ. ಯಾವುದಕ್ಕೂ ಟೆನ್ಶನ್ ಮಾಡ್ಕೋಬೇಡಿ ಎಂದರಂತೆ. ಅದಕ್ಕೆ ಬಿಎಸ್ವೈ ಹೊರಗಿನದ್ದು ಬೇರೇನೂ ಟೆನ್ಶನ್ ಇಲ್ಲ ಡಾಕ್ಟ್ರೇ, ಆದ್ರೇ ಇಲ್ಲೇ ಪಕ್ಕದ ವಾರ್ಡ್ ಗೆ ನಮ್ಮ ವಿರೋಧ ಪಕ್ಷದ ನಾಯಕರು ಬಂದಿದ್ದಾರಲ್ಲ, ಅದೇ ಸ್ವಲ್ಪ ಟೆನ್ಶನ್ನು ಅಂದರಂತೆ. ವಿಶೇಷ ವರದಿ: ವೀರೇಂದ್ರ ಉಪ್ಪುಂದ, ಪೊಲಿಟಿಕಲ್ ಬ್ಯೂರೋ.